London made simple - A practical guide for South Africans
Deur Thomas Mollett en Maryna Blomerus
Klik hier om te bestel!
Thomas Mollett, outeur van London made simple, vertel dat die idee van die boek by hom opgekom het nadat sy paspoort in 1997 gesteel is, etlike dae nadat hy die eerste keer in Londen geland het. Na 'n lang gesukkel in die vreemde om weer sy voete te vind het Mollett besef watter nut 'n omvattende gids vir enige nuweling in Londen sou wees, veral in hierdie dae waarin jong Suid-Afrikaners in hul duisende op Heathrow land - hetsy op soek na avontuur, nuwe werksgeleenthede, ontvlugting van hul huidige omstandighede of na 'n manier om studieskuld af te skud.
London made simple is nie net 'n volledige gids wat 'n nuweling deur die totale ervaring en ontdekking van Londen sal lei nie, dit is ook 'n lusmaker vir die eindelose reis-, ontspannings- en verkenningsmoontlikhede wat hierdie stad bied. Hoofstukke oor visum- en paspoortaansoeke, watter dokumentasie om vooraf gereed te kry en wat om te pak of eerder te los sal jou lei deur die weke voor jou vertrek, terwyl duidelike aanwysings aangaande wat om te doen (en wat om nie te doen nie!) op die lughawe sal sorg dat jy nie dalk noodgedwonge moet agterbly nie.
Wanneer jy dan in Londen aankom, sal hierdie boek jou veilig deur Heathrow lei, terwyl duidelike gebruiksaanwysings en 'n "Tube"-kaart sal sorg dat jy nie met die intrapslag verdwaal nie. Hierna sal die boek ook nuttig wees om verblyf te vind, banksake uit te sorteer en werk te vind. Selfs kleiner detail - waaraan 'n nuweling in Londen nie noodwendig dink nie - word aangespreek: waar en hoe om mediese hulp te kry, hoe om versekering te re�l, hoe om die polisie te vind, watter kerke beskikbaar is, hoe om die beste waarde vir jou (dikwels min) geld te kry, en nog baie meer. Natuurlik word die lekkerder deel van die ervaring dan ook bekendgestel - feeste, restaurante, museums, toeriste-aantreklikhede en sportbyeenkomste.
Alhoewel London made simple geskryf is met die doel om jong Suid-Afrikaners te help, is hierdie boek geskik om enige iemand - ongeag ouderdom of nasionaliteit - deur die eerste besoek aan hierdie belowende stad te lei en te sorg dat alles wat die stad bied, ten volle ontdek en geniet kan word.
Thomas Mollett is tans voltyds besig met skryf- en publikasiewerk, en is ook medesamesteller van Die omstrede God wat ook onlangs by AFRICAN SUN MeDIA verskyn het. Maryna Blomerus is 'n bekende in Londen-kringe en onder meer die stigter en organiseerder van die jaarlikse UKkasie-kunstefees.